NETFLIXOVA DOKUMENTARNA SERIJA
Nakon dvije noći samoće u južnoafričkoj savani…
maleni lavlji mladunci napokon su opet s majkom.
Ali njihove sestre Kaye i dalje nema.
Opreznije od svoje braće,
ovo se pametno mladunče skriva
i čeka da obala bude prazna.
No ovaj trenutak nježnosti mora trajati kratko.
Svuda uokolo osjeti se snažan miris leoparda,
pa mama i mladunci moraju biti u pokretu.
O tome ovisi njihov opstanak.
Bebe rođene u divljini često moraju biti u pokretu.
U POKRETU
Moraju naći hranu,
potražiti zaklon
ili se pak seliti.
JUŽNOAFRIČKA REPUBLIKA, MPUMALANGA
Kaya i njezina braća na putu su prema novom brlogu.
Svako novo skrovište štitit će ih od neprijatelja.
No putovati danju riskantan je potez.
Mladunci se ne smiju odvajati od mame.
Njihov se svijet dosad svodio na maleni greben.
Zato svoj afrički dom sada vide u potpuno novom svjetlu.
Kaya se prvi put susreće s teritorijem čopora MalaMala.
I sa susjedima s kojima će ga dijeliti.
Ali ova biserka nije baš oduševljena što vidi Kayu.
Maleno mladunče još nije svjesno da je najveći afrički grabežljivac
pred kojim svi strepe.
Put je bio dug.
Kaya je najmanja…
pa je umorna i gladna.
Počinje zaostajati za družinom.
Samo je jedno rješenje.
Samohranoj majci nije lako putovati s djecom.
Iznenada, s travnjaka,
začuo se poznati zov.
Mladunci su se pritajili.
Svaki nepoznati lav predstavlja prijetnju.
Ali ova je lavica dio obitelji.
Mamina mlađa sestra.
Lavice su srce i duša čopora.
Ostaju povezane cijeli život
i zajednički skrbe o mladuncima.
Već pri prvom susretu s tetom
ta se povezanost jasno vidi.
Ona će im pomoći zauzeti novi brlog.
Riječ je o teritoriju blizu obala rijeke Sand.
Rijeka se proteže gotovo 25 kilometara središtem teritorija
i žila je kucavica čopora MalaMala.
Njezina dragocjena voda
pravi je magnet za životinje koje lavovi love.
Mama već danima nije ništa ulovila.
Ali sada, uz sestrinu pomoć,
možda će biti uspješnija.
Ako uskoro nešto ne pojede, mladunci neće preživjeti.
Lavice zajedno skrivaju mladunce u grmlje
i kreću u lovački pothvat od životne važnosti.
KOSTARIKA, GUANACASTE
Novorođenčadi obično treba vremena da dovoljno ojača za putovanje.
No neke bebe moraju putovati
čim dođu na svijet.
Tropska obala Srednje Amerike.
Za tisuće morskih stvorenja
ovo je polazišna točka putovanja.
Ovo su maslinaste želve.
I sve su ženke koje očekuju mladunce.
Da dođu ovamo, preplivale su cijeli ocean.
Na plažu na kojoj je njihov život započeo.
Svake godine ovdje polažu jaja.
Na svijet donose novu generaciju morskih kornjača.
Taj se događaj naziva arribada,
odnosno dolazak.
U samo nekoliko dana
ovdje će biti zakopani milijuni jaja.
Ova mama stiže među posljednjima.
Kreće se prema dijelu plaže do kojeg ne doseže more.
Ovdje će njezino leglo od sto jaja biti zaštićeno od valova.
Sad kad su mladunci na sigurnom,
majka mora poći.
Ali njezin zadatak nije prošao nezapaženo.
Na plaži vreba lovac.
Jaguar.
Njegov prašumski dom postaje sve manji,
pa mora proširiti svoj teritorij za lov.
Otkrio je da na plaži ima hrane.
Ako mama uspije ući u more,
možda se spasi.
Došavši ovamo,
platila je najvišu cijenu koju majka može platiti
za potomstvo koje nikad neće upoznati.
No za samo nekoliko tjedana…
njezina će se priča nastaviti.
BORNEO, ZAPADNI KALIMANTAN
Biti u pokretu ne znači uvijek putovati.
Katkad je riječ o prvim opreznim koracima
prema neovisnosti.
Ovo je gusta tropska prašuma u Indoneziji.
U krošnji visokoj preko 20 metara
živi orangutan.
Majka sa svojom sićušnom bebom.
Malo je životinja koje su tako snažno povezane.
Mina, malena ženka, stara je tek nekoliko mjeseci.
Od rođenja se ne odvaja od mame.
Majčino tijelo služi joj za penjanje…
za hranjenje…
pa i za spavanje.
No Mina je sada u dobi u kojoj želi više slobode.
Uostalom,
u prašumi ima mnogo toga za istražiti.
Mnoštvo različitih životinja i biljaka.
Ali koja su stabla sigurna za penjanje?
Što ima za jesti?
I gdje?
Zato će svaki trenutak prvih sedam godina života
Mina provesti s mamom.
Toliko će joj vremena trebati da stekne sva znanja i iskustvo.
Ali Mina ima problem.
Mamino prvo mladunče iznenada je uginulo u djetinjstvu.
Zbog bolnog sjećanja na prvu bebu,
mama je uplašena.
Svaki Minin pokušaj da se odvoji od nje
završava neuspješno.
Ne smije se penjati.
Niti isprobavati stvari.
Čak ni kad su nadohvat ruke.
Preoprezna majka sputava Minu.
Ali ova je beba pomalo buntovna.
Silno želi malo slobode, pa pokušava probiti granice.
Neprestano se vrpolji i iscrpljuje majku.
Ne da joj ni trenutak mira.
Naravno, takav bliski kontakt s bebom ima i svoje negativne strane.
Mama je napokon shvatila poruku.
Za Minu je ovo samo mala pobjeda.
Daleko je još sloboda prašume.
Ali, za njezinu mamu, radi se o velikoj prekretnici.
Dala je Mini da napravi prvi korak…
i shvatila da biti dobra majka
znači i pustiti voljene na slobodu.
U Kostarici je topla, vedra noć.
Novi se život budi.
Pod okriljem tame
sićušne maslinaste želve izlaze iz svojih zakopanih gnijezda.
Svako ovo mladunče
sluša svoj nagon i slijedi najsvjetliju točku na obzoru
da bi došlo do mora.
Treba prijeći samo dvadesetak metara plaže.
Ali kad ste dugi svega pet centimetara,
radi se o maratonu.
Iz pijeska izlaze tisuće želvi…
pa postaje jasno da su jaja položena istodobno.
Ovaj se noćni bijeg s nestrpljenjem iščekivao.
Grabežljivci koriste priliku da uživaju u gozbi.
Vratio se i stari neprijatelj.
Gutaju jednu po jednu.
Tisuće neće preživjeti.
No od svih u ovoj areni
neke će želve uspjeti pronaći zaklon u moru.
Na području izvan dosega valova izlaze posljednje jedinke.
Mladunci su se probili na površinu gnijezda svoje pokojne majke.
Ova malena ženka
prvi put gleda svitanje.
Ali sad, usred bijela dana,
najgore je vrijeme za bijeg.
Nema ga tko voditi,
pa se hrabro mladunče samo odvažilo krenuti.
Zapetljano korijenje stabala
malenoj želvi izgleda kao planinski lanac.
Njezina se braća i sestre nekako snalaze.
No jednim prevrtanjem
ona postaje laka meta.
Ali još nije gotovo.
Samo ravno i uspjet će.
Ali na otvorenom
nema se kamo sakriti.
Na pijesku vrebaju crni lešinari.
A odozgo,
za nemilosrdan napad spremaju se brzani.
Na ovoj plaži…
može se umrijeti na sto načina.
Još malo i zahvatit će je valovi.
Sada
sve ovisi o sreći.
Majčino je putovanje ovdje završilo.
Može li njezino tek započeti?
Sad kad je došla do oceana,
ova će malena kornjača u njemu provesti idućih 15 godina,
a zatim će se vratiti na ovu istu plažu,
položiti svoja jaja i nastaviti majčinu lozu.
Novo svitanje u južnoj Africi donosi nova uzbuđenja.
Mama ima slasni zalogaj za Kayu i njezinu braću.
Tijekom noći
ona i sestra napokon su nešto ulovile.
Svojim će mladuncima sada omogućiti
da prvi put kušaju meso.
No da bi stigli do ulova, moraju prijeći rijeku Sand,
Kao i većina mačaka,
Kaya se boji vode.
Puna je nepoznanica.
Iz dubina vrebaju čudna bića.
Za malu Kayu nije sigurno da pokušava plivati.
Njezina se velika braća pak moraju sami snalaziti.
Teta mladunaca čuva ulov
i čeka da družina stigne.
Braća prva prilaze.
Dosad nisu jeli krutu hranu.
Ali brzo su navalili.
Kaya je oprezna kao obično.
Ali ima nešto neodoljivo u tom mirisu.
Svježe meso bogato bjelančevinama
bit će hranjiv dodatak majčinu mlijeku.
Ali družina ima goste.
Smeđe crkavice.
Lešinari u vječnoj potrazi za sljedećim obrokom.
Odrasli znaju da ovo ne sluti na dobro.
Kad dođe jedan lešinar…
ubrzo ih se pojavi na desetke.
Lešinari u zraku grabežljivcima signaliziraju
da je u blizini ulov.
A čopor MalaMala
našao se u ophodnji u blizini.
Mama nije sigurna kako će reagirati na njezine mladunce.
Ali njih zanima samo strvina.
Čopor je navalio na plijen.
Ovo su najgore moguće okolnosti za prvi susret mladunca s obitelji.
Ometanje lavova u jelu za ranjive mladunce može biti kobno.
U svom tom metežu…
njihova mama izgubila je teško stečeni ulov.
No najgore od svega,
dok su tražili zaklon,
izgubila je iz vida svoje mladunce.
Prijevod titlova: Martina Grujić